ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αδειοδότηση δικτύων και υπηρεσιών ηλεκτρονικών επικοινωνιών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0188 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αδειοδότηση δικτύων και υπηρεσιών ηλεκτρονικών επικοινωνιών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2 τρίτη υποπαράγραφος σημείο γ) της Συνθήκης ΕΚ, προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της επί των 4 τροπολογιών που προτάθηκαν από το Κοινοβούλιο.

2. Ιστορικό

Ανταποκρινόμενη στα συμπεράσματα του έκτακτου Ευρωπαϊκού Συμβουλίου της Λισαβόνας, της 23ης-24ης Μαρτίου 2000, και βασιζόμενη στην ανακοίνωση για τα αποτελέσματα της δημόσιας διαβούλευσης σχετικά με την ανασκόπηση των επικοινωνιών για το 1999 και τις κατευθύνσεις για το νέο πλαίσιο κανονιστικών ρυθμίσεων (COM(2000)239), η Επιτροπή πρότεινε δέσμη πέντε οδηγιών που θα συναπαρτίσουν το νέο κανονιστικό πλαίσιο, συμπεριλαμβανομένης οδηγίας την αδειοδότηση δικτύων και υπηρεσιών ηλεκτρονικών επικοινωνιών.

Το Ευρωπαϊκό Κοινοβούλιο αποφάνθηκε σε πρώτη ανάγνωση την 1η Μαρτίου 2001. Το Συμβούλιο ενέκρινε την κοινή του θέση στις 17 Σεπτεμβρίου 2001. Η Επιτροπή υποστήριξε την κοινή θέση.

Οι τροπολογίες που ψήφισε το Ευρωπαϊκό Κοινοβούλιο αποτελούν μέρος συμβιβαστικής δέσμης τροπολογιών σε τέσσερις οδηγίες, συμπεριλαμβανομένης της παρούσας, και σε απόφαση σχετικά με το ραδιοφάσμα, που η Προεδρία του Συμβουλίου προώθησε ως σύνολο στο ΕΚ. Η δέσμη υπερψηφίστηκε στο σύνολό της από την ολομέλεια του ΕΚ στις 12 Δεκεμβρίου. Δεδομένου ότι οι τροπολογίες είναι αποδεκτές από το Συμβούλιο δεν πρόκειται να κινηθεί διαδικασία συνδιαλλαγής. Η τελική έγκριση εκ μέρους του Συμβουλίου προβλέπεται για τις αρχές του 2002, έπειτα από αναθεώρηση των κειμένων από την αρμόδια ομάδα της Νομικής Υπηρεσίας.

3. Στόχος της πρότασης

Η προτεινόμενη οδηγία στοχεύει στην απλούστευση και εναρμόνιση των υφιστάμενων εθνικών συστημάτων για την αδειοδότηση υπηρεσιών και δικτύων ηλεκτρονικών επικοινωνιών. Το προτεινόμενο σύστημα γενικής αδειοδότησης θα ισχύσει για όλες τις υπηρεσίες και δίκτυα ανεξάρτητα από τα τεχνολογικά χαρακτηριστικά τους και θα περιορίσει στο ελάχιστο τους διοικητικούς φραγμούς για την είσοδο στην αγορά.

4. Γνώμη της Επιτροπής επί των τροπολογιών του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε 4 τροπολογίες στην οδηγία για την αδειοδότηση, στις 12 Δεκεμβρίου 2001. Η Επιτροπή μπορεί να τις αποδεχθεί όλες πλήρως.

Τροπολογία 10 - Αιτιολογική σκέψη 32

Προστέθηκε νέα διατύπωση όσον αφορά τις ρυθμίσεις πληρωμής για εφάπαξ τέλη χρήσης που αφορούν ραδιοσυχνότητες. Στο νέο κείμενο αναφέρεται επίσης ότι η Επιτροπή δύναται να δημοσιεύει μελέτες συγκριτικής αξιολόγησης για τη σύγκριση πρακτικών εκχώρησης που αφορούν ραδιοσυχνότητες, αριθμούς και δικαιώματα εγκατάστασης ευκολιών.

Τροπολογία 11 - Άρθρο 14, παράγραφος 2α

Το Ευρωπαϊκό Κοινοβούλιο προσέθεσε νέα παράγραφο για περιστολή του περιορισμού ή της ανάκλησης δικαιωμάτων εγκατάστασης ευκολιών, περιλαμβάνοντας αναφορά σε ενδεχόμενη αποζημίωση για τις περιπτώσεις αυτές.

Τροπολογία 6 - Άρθρο 15, παράγραφος 2

Ενισχύθηκε το άρθρο 15 σχετικά με τη δημιουργία μητρώου διαφάνειας όσον αφορά δικαιώματα εγκατάστασης ευκολιών.

Τροπολογία 7 - Άρθρο 17, παράγραφος 2

Η συμπληρωματική μεταβατική περίοδος για περιπτώσεις όπου το νέο καθεστώς αδειοδότησης θα συνεπαγόταν περιορισμό δικαιωμάτων ή επέκταση υποχρεώσεων, συντομεύτηκε από 12 σε 9 μήνες.

5. Συμπέρασμα

Η Επιτροπή τροποποιεί την πρότασή της, σύμφωνα με το άρθρο 250 παράγραφος 2 της Συνθήκης ΕΚ, ως ανωτέρω.